Folketing
2004-12-17

En prioritering, der nu bliver ganske, ganske vanskelig. Vi er jo i en situation, hvor der er fuldstændig enighed i Folketinget om, at alle unge skal have en kompetencegivende uddannelse. Men der er bestemt ikke enighed om strategien til at nå dertil. Regeringens strategi synes at være, at der skal lukkes, og så skal der ellers skriges af flokken, så de går ad hovedvejen: den gymnasiale eller den erhvervsfaglige. Den fri ungdomsuddannelse er vi blevet fri for. Nu er det produktionsskolerne, der tilsyneladende er blevet for meget, selv om produktionsskolerne faktisk har stor succes med at give disse unge et afsæt enten for uddannelse eller for et arbejdsliv, så de kommer i vej, så de kommer i gang, så de måske senere får mod på uddannelse. Derfor savner vi helt grundlæggende sammenhængen mellem det, man gerne vil, og det forslag, som er til tredje behandling i dag. Produktionsskolerne har været igennem mange ændringer.